KIRJALLINEN KYSYMYS E-4137/00 esittäjä(t): Jeffrey Titford (EDD) komissiolle. Pitkäsiimakalastus merellä.



Virallinen lehti nro 350 E , 11/12/2001 s. 0008 - 0009



KIRJALLINEN KYSYMYS E-4137/00 esittäjä(t): Jeffrey Titford (EDD) komissiolle (16. tammikuuta 2001) Aihe: Pitkäsiimakalastus merellä Asiasta perillä olevat tahot ovat kertoneet, että pitkäsiimakalastus on vaarallista merilinnuille ja että seuraavilla keinoilla voitaisiin estää vuosittain kymmenien tuhansien merilintujen kuolemat: - lintuja pelottavien muovisten viirien asettaminen siimoihin; - siimojen varustaminen painoilla, jotta ne uppoavat nopeammin ja vähentävät merilintujen kiinni- tarttumisen riskiä; - siiman asettaminen veden alla olevaan putkeen, jotta pinnalla olevat linnut eivät ylety siihen; - perkausjätteiden veteen laskemisen kieltäminen, jotta pitkäsiimat eivät houkuttelisi lintuja; - siiman laskeminen yöaikaan, jolloin suuret albatrossit eivät saalista. Aikooko Euroopan komissio harkita näiden tai muiden toimenpiteiden käyttöönottamista pitkäsiimakalastuksesta merilinnuille aiheutuvan vaaran vähentämiseksi? Voiko Euroopan komissio ryhtyä käytännön toimiin merilintuja uhkaavan luvattoman kalastuksen johdosta? Franz Fischlerin komission puolesta antama vastaus (7. helmikuuta 2001) Jotta merilintujen sivusaaliiksi joutumisen ongelmaan pitkäsiimakalastuksessa voitaisiin puuttua, yhteisö on jo sisällyttänyt yhteisön lainsäädäntöön(1),(2) seuraavat riskinhallintatoimenpiteet: lintuja pelottavien muovisilla viireillä varustettujen siimojen käyttäminen; siimojen varustaminen painoilla, jotta ne uppoaisivat nopeammin ja aiheuttaisivat vähemmän vaaraa; kielto kaataa mereen jätteitä, jotka houkuttelevat merilintuja siimoihin; pitkänsiiman laskeminen yöllä, jolloin albatrossit ja muut merilinnut vähemmän todennäköisesti etsivät ruokaa; ainoastaan sulatettujen syöttien käyttäminen. Nämä toimenpiteet, jotka ovat pakollisia yhteisön kalastusyhtiöille, on suunnitellut Etelämantereen meren elollisten luonnonvarojen säilyttämistä käsittelevä toimikunta (CCAMLR), joka toimii Etelämantereen vesialueiden parissa ja jossa yhteisö on sopimusosapuolena. Siimojen asettaminen veden alla oleviin putkiin on ainoa toimenpide, jota ei ole otettu huomioon yhteisön lainsäädännössä, koska sama vaikutus saadaan aikaan varustamalla siimat painoilla ja käyttämällä sulatettuja syöttejä. Luvattomille kalastusaluksille ei voida tehdä juuri mitään niiden luonteen vuoksi. Monet paikalliset kalastusjärjestöt ja myös sopimusosapuolena toimiva komissio ovat tietoisia tästä ongelmasta ja yrittävät torjua tällaista laitonta toimintaa. Komissio on tietoinen erityisesti mukavuuslippulaivoista, jotka harjoittavat luvatonta kalastusta, ja pyytää jäsenvaltioita ratifioimaan pikaisesti sopimuksen, jolla pyritään edistämään sitä, että avomerialueilla toimivat kalastusalukset noudattaisivat kansainvälisiä säilyttämis- ja hallintatoimenpiteitä. Yhteisö on jo ratifioinut tämän sopimuksen vuonna 1996. Lisäksi yhteisön lainsäädäntöön kuuluu valvontaa, laivastoja ja markkinointipolitiikkaa koskevia määräyksiä, jotka voivat olla tehokkaita puututtaessa laittoman kalastuksen ongelmaan, jos ja kun sitä suorittavat yhteisön alukset tai yhteisön ulkopuolisten maiden alukset, joilla on lupa toimia vesillämme. Näiden sääntöjen täytäntöönpano ja niiden noudattamisen varmistaminen on jäsenvaltioiden oikeudellinen velvollisuus. Lisäksi komissio osallistuu FAO:n vastuullisen kalastuksen menettelysääntöjen puitteissa aktiivisesti kansainvälisen toimintasuunnitelman kehittämiseen laittoman, ilmoittamatta jäävän ja sääntelemättömän kalastuksen hillitsemiseksi. Tässä yhteydessä komissio on erityisen huolestunut mukavuuslippulaivojen lisäksi myös mukavuuslippusatamista. (1) Neuvoston asetus (EY) N:o 66/98, annettu 18 päivänä joulukuuta 1997, tietyistä Etelämantereella harjoitettavaan kalastustoimintaan sovellettavista säilyttämis- ja valvontatoimenpiteistä ja asetuksen (EY) N:o 2113/96 kumoamisesta, EYVL L 6, 10.1.1998. (2) Neuvoston asetus (EY) N:o 2479/98, annettu 12 päivänä marraskuuta 1998, tietyistä Etelämantereella harjoitettavaan kalastustoimintaan sovellettavista säilyttämis- ja valvontatoimenpiteistä annetun asetuksen (EY) N:o 66/98 muuttamisesta, EYVL L 309, 19.11.1998.